།སྒྲོལ་མ་ལྷ་བཅུ་བདུན་མའི་དབང་ཆོག་བཞུགས།། ༄༅། །རྗེ་བཙུན་མ་སྒྲོལ་མའི་དཀྱིལ་འཁོར་དུ་དབང་བསྐུར་བའི་ཆོ་ག་ཞེས་བྱ་བ། བླ་མ་དང་རྗེ་བཙུན་མ་སྒྲོལ་མ་ལ་ཕྱག་འཚལ་ལོ། །ཐུགས་རྗེས་འགྲོ་བ་སྡུག་བསྔལ་ལས། །སྒྲོལ་མཛད་སྒྲོལ་མ་ལ་བཏུད་དེ། །དེ་ཡི་དབང་བསྐུར་ཆོ་གའི་རིམ། །གཞན་གྱིས་བསྐུལ་ཕྱིར་བདག་གིས་བཤད། །དེ་ལ་དབང་བསྐུར་བ་ཐོབ་ཅིང་དམ་ཚིག་དང་ལྡན་པ། སྙིང་རྗེས་སེམས་ཅན་རྗེས་སུ་འཛིན་པར་འདོད་པས། བསྙེན་པ་སྔོན་དུ་སོང་ཞིང་ཆོ་གའི་ལས་ལ་མཁས་པའི་མཚན་ཉིད་ལྔ་དང་ལྡན་པའི་བླ་མ་ལ་དད་པ་དང་། སྙིང་རྗེ་དང་། བྱང་ཆུབ་ཀྱི་སེམས་དང་ལྡན་ཞིང་། ཆོ་གའི་སྤྱོད་ཡུལ་དུ་གྱུར་པའི་ཡན་ལག་བཞི་དང་ལྡན་པའི་སློབ་མས། བླ་མར་གསོལ་བ་གདབ་པའི་ཕྱིར་མཎྜལ་ཕུལ་ནས། རྡོ་རྗེ་སློབ་དཔོན་དགོངས་སུ་གསོལ། །བདག་ནི་དུས་འདི་ནས་བཟུང་ནས། །སྙིང་པོ་བྱང་ཆུབ་མ་ཐོབ་བར། །བླ་མ་དམ་པར་གསོལ་འདེབས་ཀྱིས། །བདག་གི་བླ་མ་མཛད་དུ་གསོལ། །ཞེས་ལན་གསུམ་གསོལ་བ་བཏབ་པ་དང་། བླ་མས། མ་བསྒྲལ་བ་རྣམས་བསྒྲལ་བ་དང་། །མ་གྲོལ་བ་རྣམས་དགྲོལ་བ་དང་། །དབུགས་མ་ཕྱིན་པ་དབུགས་དབྱུང་དང་། །མྱ་ངན་མ་འདས་བཟླ་བའི་ཕྱིར། །བླ་མར་ཞུ་བ་ཁྱོད་སྤྲོ་འམ། །ཞེས་དྲིའོ། །སློབ་མས་ཀྱང་། མ་བསྒྲལ་བ་རྣམས་བསྒྲལ་བ་དང་། །མ་གྲོལ་བ་རྣམས་དགྲོལ་བ་དང་། །དབུགས་མ་ཕྱིན་པ་དབུགས་དབྱུང་དང་། །མྱ་ངན་མ་འདས་བཟླ་བའི་ཕྱིར། །བླ་མར་ཞུ་བ་བདག་སྤྲོའོ། །ཞེས་ལན་གདབ་བོ། །དེ་ནས་དཀོན་མཆོག་གི་སྤྱན་སྔར་བླ་མའི་ཚིག་གི་རྗེས་སུ་བཟླས་ཏེ། དཀོན་མཆོག་གསུམ་ལ་བདག་སྐྱབས་མཆི། །ལ་སོགས་པའི་ཡན་ལག་བདུན་པ་ལན་གསུམ་བྱས་ནས། བླ་མ་དང་སློབ་མ་གཉིས་ཀས་སློབ་མ་མི་དམིགས་ཏེ་སྟོང་པའི་ངང་ལས། ཧཱུྃ་ལས་བགེགས་མཐར་བྱེད་སྐུ་མདོག་སྔོན་པོ་ཞལ་གཅིག་ཕྱག་གཉིས་པ། གཡས་རྡོ་རྗེ། གཡོན་སྡིགས་མཛུབ་མཛད་པ། སྟག་གི་པགས་པའི་ཤམ་ཐབས་ཅན། སྦྲུལ་དང་རིན་པོ་ཆེས་བརྒྱན་པ། མི་བསྐྱོད་པས་དབུར་བརྒྱན་པར་བསྐྱེད་ནས། ཨོཾ་ཨཱཿབིགྷྣཱནྟ་ཀྲྀ་ཏ་ཧཱུྃ་ཕཊ། ཅེས་ལན་གསུམ་གྱིས་ལུང་བྱིན་ལ་ཟློར་གཞུག་གོ །སློབ་མ་རྗེས་སུ་གཟུང་བའོ། །དེ་ནས་སློབ་མས་ཡོ་བྱད་སྦྱར་ནས་བསྙེན་པ་ལ་གནས་པར་གསོལ་བ་བཏབ་སྟེ། སློབ་དཔོན་གྱིས་བུམ་པ་ལ་བརྟེན་པ་ནི་བུམ་པ་སྟ་གོན་གྱི་སྐབས་ལྟར་རམ་མ་བརྟེན་པ་སྒྲུབ་ཐབས་ལྟར་གཙོ་མོ་ལ་འབུམ་ཕྲག་བརྒྱད་ཅུ། འཁོར་རྣམས་ལ་ཁྲི་ཕྲག་བརྒྱད་ཅུའི་བར་དུ་བཟླས་པ་བྱའོ། །བསྙེན་པའོ། །དེ་ནས་སའི་ཆོ་ག་ལ་ཕྱོགས་དང་། དབྱིབས་དང་། ཁ་དོག་དང་། མཚན་མ་རྣམས་ཡིད་དུ་འོང་ཞིང་འཚེ་བ་མེད་ལ། ཡོ་བྱད་ཕུན་སུམ་ཚོགས་པ་ཏིང་ངེ་འཛིན་ངང་གིས་འཕེལ་བའི་ས་ཕྱོགས་དཀྱིལ་འཁོར་གྱི་གནས་སུ་རིགས་ནས། ས་དེའི་བདག་པོ་ཁྱིམ་བདག་ལ་སོགས་པ་ལ་ཅི་འབྱོར་པའི་བསྙེན་བཀུར་བྱས་ནས། སའི་ཕྱོགས་འདིར་དཀྱིལ་འཁོར་གྱི་ལས་རྩོམ་པར་འཚལ་བས་གནང་བར་མཛོད་ཅིག ཅེས་བརྗོད་ནས། དེས་ཀྱང་གནང་བ་བྱིན་པར་བསམ་པ་ནི་མངོན་པ་ལས་བསླང་བའོ། །དེ་ནས་སའི་ཕྱོགས་དེར་ཁྲུ་གང་བའི་མཎྜལ་གྱི་དབུས་སུ་དྲིའི་ཐིག་ལེ་བྱས་ལ། དེའི་སྟེང་དུ་མེ་ཏོག་གི་ཚོམ་བུ་བཀོད་པའི་ཁོར་ཡུག་ཏུ་ཆུ་གཉིས་སྔོན་དུ་འགྲོ་བའི་མཆོད་པ་ལྔ་དང་། དཀར་གཏོར་དང་། དམར་གཏོར་གཉིས་བཤམ་མོ། །དེ་ནས་རང་ཉིད་སྒྲོལ་མའི་རྣལ་འབྱོར་དང་ལྡན་པས་མེ་ཏོག་གི་ཚོམ་བུ་སྟོང་པའི་ངང་ལས་པྃ་ལས་པདྨ་ཨ་ལས་ཟླ་བའི་སྟེང་དུ་བྃ་ལས་སའི་ལྷ་མོ་སྐུ་མདོག་སེར་མོ་ཞལ་གཅིག་ཕྱག་གཉིས་མ། གཡས་པས་དབང་པོ་ཁས་ལེན་པའི་ཕྱག་རྒྱ་དང་། གཡོན་པས་བུམ་པ་བདུད་རྩིས་གང་བ་འཛིན་པ་བསྐྱེད་པའི་གནས་གསུམ་དུ། ཨོཾ་ཨཱཿཧཱུྃ་བཀོད་ལ། ལག་པ་གཡས་པ་ས་ལ་བསྣུན་པས་སའི་ལྷ་མོ་སྤྱན་དྲངས་ལ་མདུན་བསྐྱེད་ལ་བསྟིམ། དབང་གི་ལྷ་སྤྱན་དྲངས་པ་ལ་མཆོད་ནས་འདི་ལ་དབང་བསྐུར་དུ་གསོལ། ཞེས་གསོལ་བ་བཏབ་ལ། ཨོཾ་སརྦ་ཏ་ཐཱ་ག་ཏ་ཨ་བྷི་རེ་ཀ་ཏ་ས་མ་ཡ་ཤྲི་ཡེ་ཧཱུྃ། ཞེས་གསུང་ཞིང་དབང་བསྐུར། ཆུ་ལྷག་མ་ཡར་ལུད་པས་རིན་ཆེན་འབྱུང་ལྡན་གྱིས་དབུར་བརྒྱན་པར་བསམ། དེ་ལ་ཨོཾ་པྲྀ་ཐི་ཝཱི་དེ་ཝཱི་སྔོན་དུ་སྦྱར་བའི། ཨརྒྷཾ་པྲ་ཏཱིཙྪ་སྭཱ་ཧཱ། ལ་སོགས་པས་མཆོད་ནས། གཏོར་མ་ཨོཾ་ཨཱཿཧཱུྃ་གིས་བདུད་རྩིའི་རྒྱ་མཚོར་བྱིན་གྱིས་བརླབས་ནས། ཨོཾ་པྲྀ་ཐི་ཝཱི་དེ་ཝཱི་ཨ་ཀཱ་རོ་ལ་སོགས་པ་ལན་གསུམ་གྱིས་ཕུལ་ནས། རྡོ་རྗེ་དྲིལ་བུ་འཛིན་པས། སྐྱོབ་པ་སངས་རྒྱས་ཐམས་ཅད་ཀྱི། །སྤྱོད་པའི་ཚུལ་དང་ཁྱད་པར་དང་། །ས་དང་ཕ་རོལ་ཕྱིན་པ་ལ། །ལྷ་མོ་ཁྱོད་ནི་དབང་དུ་གྱུར། །སྐྱོབ་པ་ཤཱཀྱ་སེང་གེ་ཡིས། །ཇི་ལྟར་བདུད་ཀྱི་སྡེ་བཅོམ་ལྟར། །དེ་བཞིན་བདག་གིས་བདུད་ཀྱི་སྡེ། །ཕམ་པར་བྱས་ཏེ་དཀྱིལ་འཁོར་བྲི། །ཞེས་ལན་གསུམ་གྱིས་གསོལ་བ་བཏབ་པས། སའི་ལྷ་མོས་ཀྱང་རིག་པ་འཛིན་པ་ཁྱོད་ཅི་དགའ་བར་བྱོས་ཤིག་ཅེས་གནང་བ་བྱིན་པར་བསམ་མོ། །དེ་ནས་དམར་གཏོར་སྔ་མ་ལྟར་བྱིན་གྱིས་བརླབས་ནས་ནག་པོའི་ཕྱོགས་ལ་དགའ་བའི་སའི་བདག་པོ་ཐམས་ཅད་ལ་བྱིན་པར་བསམ་ཞིང་། ཨོཾ་བྷཱུ་མི་པ་ཏི་ས་པ་རི་ཝཱ་ར་ན་མཿསརྦ་ཏ་ཐཱ་ག་ཏེ་བྷྱོ་བི་ཤྭ་མུ་ཁ་བྷྱཿ སརྦ་ཐཱ་ཁཾ་ཨུངྒ་ཏེ་སྥ་ར་ཎ་ཨི་མཾ་ག་ག་ན་ཁཾ། གྲིཧྣེ་དཾ་བ་ལིཾ་ཏེ་སྭཱ་ཧཱ། ཞེས་གསུམ་མམ་བདུན་གྱིས་བྱིན་ནས། སའི་ཕྱོགས་འདི་ན་གནས་པའི་གཞིའི་བདག་པོ་དཀྱིལ་འཁོར་ཆེན་པོ་བལྟ་བར་མི་དབང་བ་དེ་དག་གཏོར་མ་འདིས་ཚིམ་པར་གྱིས་ལ། དཀྱིལ་འཁོར་གྱི་ལས་མ་ཚར་གྱི་བར་དུ་སའི་ཕྱོགས་འདིར་མ་གནས་པར་སོང་ཤིག གང་དག་དཀྱིལ་འཁོར་བལྟ་བར་དབང་བ་དེ་དག་ནི་མ་སྐྲག་པར་འཁོད་ལ། དཀྱིལ་འཁོར་གྱི་ལས་བསྒྲུབ་པའི་སྟོང་གྲོགས་གྱིས་ཤིག དཀྱིལ་འཁོར་ཆེན་པོའི་ས་གཞི་ལ་གནས་པའི། །ལྷ་ལ་སོགས་པའི་བགེགས་ཚོགས་ཀུན་ཉོན་ཅིག །ང་ནི་གནས་འདིར་དཀྱིལ་འཁོར་ཆེན་པོ་བྲི། །ཁྱེད་རྣམས་འདི་ནས་གཞན་དུ་འགྲོ་བར་གྱིས། །གལ་ཏེ་ང་ཡི་ཚིག་ལས་འདའ་བྱེད་ན། །ཡེ་ཤེས་ཅན་གྱི་རྡོ་རྗེ་འབར་བ་ཡིས། །མགོ་བོ་ཚལ་པ་བརྒྱར་ནི་འགས་འགྱུར་ཞིང་། །བགེགས་རྣམས་བརླག་པར་འགྱུར་བར་གདོན་མི་ཟ། །ཞེས་བརྗོད་ནས་དྲག་པོའི་སྔགས་བརྗོད་ཅིང་། །རོལ་མོའི་སྒྲ་དྲག་ཏུ་བྱས་ལ་བགེགས་རྣམས་བསྐྲད་པར་བསམ་མོ། །དེ་ནས་སའི་ལྷ་མོ་ལ་མཆོད་ནས། ཨོཾ་པྲྀ་ཐི་ཝཱི་དེ་ཝཱི་བཛྲ་མུཿས་གཤེགས་སུ་གསོལ་ནས་དམ་ཚིག་པ་མི་དམིགས་པར་བསམས་ལ་ལས་ཀྱི་རྗེས་བསྡུའོ། །མི་མངོན་པ་ལས་བསླང་བ་སྟེ་ས་བསླང་བའོ། །དེ་ནས་ལྟོ་འཕྱེའི་ལྟོ་བའི་ཕྱོགས་ནས་པུས་མོའམ་ལྟེ་བ་ནུབ་ཙམ་དུ་ས་བརྐོས་ནས། སོལ་བ་དང་། རུས་པ་དང་། གྱོ་མོ་དང་། སྤུ་ལ་སོགས་པའི་ཟུག་རྔུ་རྣམས་ཕྱུང་ནས་དྲི་བཟང་དང་། རིན་པོ་ཆེའི་ཕྱེ་མ་དང་བཅས་པའི་ས་བཟང་པོས་བཀང་ལ། འཐས་པར་བརྡུངས་ནས་དཀྱིལ་འཁོར་དང་འཚམ་པའི་ས་སྟེགས་གྲུ་བཞི་ཤར་དང་བྱང་ཅུང་ཟད་གཞོལ་ཞིང་ཤིན་ཏུ་འཇམ་པ་བྱའོ། །དེ་ལྟར་བྱར་མི་རུང་བའི་ས་ཕྱོགས་སུ་ལག་མཐིལ་གྱི་ཧཱུྃ་ལས་འོད་འཕྲོས་པས་ཟུག་རྔུ་ཐམས་ཅད་སྦྱངས་པར་བསམ་ཞིང་ས་ཕྱོགས་ཀུན་དུ་ལག་པས་ཆག་ཆག་བྱས་ལ། ཨོཾ་ཧ་ན་ཧ་ན་ཀྲོ་དྷ་ཧཱུྃ་ཕཊ་ཅེས་པ་དང་། ཨོཾ་བྷུ་ཁཾ་ཞེས་བརྗོད་པས་སྟོང་པར་བསམ་མོ། །དེའི་དབུས་སུ་སློབ་དཔོན་རང་ཉིད་སྒྲོལ་མའི་ང་རྒྱལ་དང་། ཕྱོགས་བཞིར་རིགས་བཞིའི་ང་རྒྱལ་འཛིན་པའི་སློབ་མ་བཞིས་རང་རང་གི་ལྷ་ཡན་ལག་བཞི་རྫོགས་སུ་བསྐྱེད་ནས་རྡོ་རྗེ་སློབ་དཔོན་བསྐུལ་བའི་ཕྱིར། ཤར་ནས། དེ་བཞིན་གཤེགས་པ་ཀུན་ཞི་བ། །དེ་བཞིན་གཤེགས་པ་ཀུན་གྱི་གནས། །ཆོས་ཀུན་བདག་མེད་པ་ཡི་མཆོག །དཀྱིལ་འཁོར་དམ་པ་བཤད་དུ་གསོལ། །ཞེས་པ་དང་། ལྷོ་ནས། མཚན་རྣམས་ཐམས་ཅད་ཡང་དག་རྫོགས། །མཚན་མིན་ཐམས་ཅད་རྣམ་པར་སྤངས། །ཀུན་ཏུ་བཟང་པོ་སྐུ་ཡི་མཆོག །དཀྱིལ་འཁོར་དམ་པ་བཤད་དུ་གསོལ། །ཞེས་པ་དང་། ནུབ་ནས། ཞི་བའི་ཆོས་མཆོག་ལས་བྱུང་བ། །ཡེ་ཤེས་སྤྱོད་པ་རྣམ་སྦྱོང་མཛད། །ཀུན་ཏུ་བཟང་པོ་གསུང་གི་མཆོག །དཀྱིལ་འཁོར་དམ་པ་བཤད་དུ་གསོལ། །ཞེས་པ་དང་། བྱང་ནས། སེམས་ཅན་ཀུན་གྱི་སེམས་ཆེན་པོ། །རང་བཞིན་དག་པའི་དྲི་མ་མེད། །ཀུན་བཟང་ཐུགས་མཆོག་ཁ་ལོ་སྒྱུར། །དཀྱིལ་འཁོར་སྙིང་པོ་བཤད་དུ་གསོལ། །ཞེས་གསོལ་བ་བཏབ་ནས། སློབ་དཔོན་གྱིས། ཨོཾ་བཛྲ་ཨུ་ཏིཥྛའི་སྔགས་དང་། རྡོ་རྗེ་འདེགས་པའི་ཕྱག་རྒྱ་དང་ཏིང་ངེ་འཛིན་གྱིས་དཀྱིལ་འཁོར་ནམ་མཁའ་ལ་བཏེག་ནས། མིག་གཡས་པ་མ་ལས་ཉི་མ་དང་། གཡོན་པ་ཊ་ལས་ཟླ་བར་དམིགས་ལ། གཡས་ནས་གཡོན་དུ་བལྟ་བས་བགེགས་ཐམས་ཅད་ཚར་གཅད་ཅིང་། གཡོན་ནས་གཡས་སུ་བལྟ་བས་རྗེས་སུ་བཟུང་ལ། རྐང་མཐིལ་གཉིས་སུ་སྣ་ཚོགས་རྡོ་རྗེ་ཧཱུྃ་གིས་མཚན་པ་རེ་བསམས་ནས་རྡོ་རྗེའི་གོམ་པས་བྱང་ཤར་དུ་སོང་ལ། ཧཱུྃ་ལུས་ངག་སེམས་ལ་གནས་པའི་བགེགས། །འདིར་ཉོན་ང་ནི་དཔལ་དང་ལྡན། །བཀའ་ཡི་འཁོར་ལོ་རབ་བསྐོར་བ། །ང་ཡི་བཀའ་ཡི་དམ་ཚིག་ལས། །སུ་འདས་བརླག་འགྱུར་ཐེ་ཚོམ་མེད། །མི་དང་མི་མིན་འབྱུང་པོའི་ཚོགས། །གདོན་གྱི་རིགས་སུ་གཏོགས་པ་རྣམས། །འདི་རུ་མ་གནས་གཞན་དུ་དེངས། །ཞེས་པ་དང་། སུམྦྷ་ལ་སོགས་པའི་དྲག་པོའི་སྔགས་བརྗོད་ཅིང་རོལ་མོའི་སྒྲ་དྲག་ཏུ་བྱའོ། །དེ་ནས་རྡོ་རྗེའི་འགྲོས་ཀྱིས་གཡས་སྐོར་དུ་སོང་ལ། ཤར་དུ་གཡས་བརྐྱང་། ལྷོར་གཡོན་བརྐྱང་། ནུབ་ཏུ་ས་ག བྱང་དུ་ཟླུམ་པོའི་རྐང་སྟབས་རྣམས་བྱས་པས་རྐང་པའི་རྗེས་རྣམས་སྣ་ཚོགས་རྡོ་རྗེའི་རང་བཞིན་དུ་གྱུར་པར་བསམས་ལ་ས་གཟུང་བའོ། །དེ་ནས་དཀྱིལ་འཁོར་གྱི་དབུས་སུ་འདུག་སྟེ། སྭ་བྷཱ་ཝས་ས་ཕྱོགས་སྟོང་པར་སྦྱངས་པའི་ངང་ལས་པྃ་ལས་པདྨ། རྃ་ལས་ཉི་མའི་སྟེང་དུ་ཧཱུྃ་ལས་སྣ་ཚོགས་རྡོ་རྗེ་ཧཱུྃ་གིས་མཚན་པ་ལས་འཕྲོས་པའི་འོད་ཟེར་གྱི་སྣང་བ་ལས་གྲུབ་པའི་རྡོ་རྗེའི་ས་གཞི། རྭ་བ། དྲྭ་བ། གུར། བླ་བྲེ། ཡེ་ཤེས་ཀྱི་མེ་འབར་བ་དང་བཅས་པའི་སྲུང་བའི་འཁོར་ལོ་བསྒོམས་ནས། ཨོཾ་བཛྲ་རཀྵ་རཀྵ་ཧཱུྃ་ཧཱུྃ་ཧཱུྃ་ཕཊ་སྭཱ་ཧཱས་བྱིན་གྱིས་བརླབ་བོ། །སའི་ཆོ་གའོ།། །།དེ་ནས་སྟ་གོན་དུ་གནས་པར་བྱ་བའི་ཕྱིར། དཀྱིལ་འཁོར་གྱི་ས་གཞི་བ་བྱུང་དང་། དྲི་བཟང་པོས་བྱུགས་པའི་མཎྜལ་གྱི་ཕྱིའི་ཁོར་ཡུག་ཏུ་ཆུ་གཉིས་སྔོན་དུ་འགྲོ་བའི་མཆོད་པ་ལྔ་ལ་སོགས་པ་གང་འབྱོར་བས་བསྐོར་ཞིང་། གོས་ཟུང་། ནང་མཆོད། ཀུ་ཤ སོ་ཤིང་ལ་སོགས་པའི་ཉེ་བར་མཁོ་བ་རྣམས་དང་། གཏོར་མ་ལྔ་བཤམས་ནས་ཕྱི་མ་རེད་ཀྱི་ཚེ་སྒྲུབ་པའི་གྲོགས་དང་བཅས་པ་འཁོད་ལ། སྔོན་དུ་འགྲོ་བའི་གཏོར་མ་མཁའ་འགྲོ་སྤྱི་གཏོར་གྱིས་དེར་འདུས་པའི་འབྱུང་པོ་རྣམས་ལ་བསྔོས་ནས་སྣོད་མ་ཡིན་པ་བསྐྲད། སྣོད་དང་ལྡན་པ་རྣམས་ལ་གྲོགས་གཞོལ། གནས་དང་ཡོ་བྱད་རྣམས་དྭངས་ཤིང་ཐོགས་པ་མེད་པ་རྒྱ་ཆེ་བར་བྱིན་གྱིས་བརླབས་ནས། རོལ་མོའི་སྒྲ་དྲག་ཏུ་བརྡུངས་ལ། ཨོཾ་བཛྲ་དྷརྨ་ར་ཎིའི་སྔགས་བརྗོད་དོ། །དེ་ནས་ལས་ཀྱི་སློབ་མས་རྣལ་འབྱོར་ལ་གནས་པར་གསོལ་བ་བཏབ་ལ། ཡི་གེ་བརྒྱ་པས་རྒྱུད་སྦྱངས་ཏེ། བཅོམ་ལྡན་འདས་མའི་དཀྱིལ་འཁོར་བསྒོམས་ནས། བཟླས་པའི་བར་སྒྲུབ་ཐབས་བཞིན་བྱའོ། །དེ་ནས་འཁོར་རྣམས་དང་ཡབ་རང་ལ་བསྡུ། རང་ཉིད་རྗེ་བཙུན་མའི་ང་རྒྱལ་གྱིས་མཆོད་རྫས་རྣམས་བིགྷྣནྟ་ཀྲྀ་ཏ་ཀྱིས་བསང་། སྭ་བྷཱ་ཝས་སྦྱང་། སྟོང་པའི་ངང་ལས་ཨོཾ་ཨཱཿཧཱུྃ་ལས་གྲུབ་པའི་ལྷ་རྫས་ཀྱི་མཆོད་པ་རྣམས་སུ་བསྐྱེད་ལ་སོ་སོའི་སྔགས་ཀྱི་བྱིན་གྱིས་བརླབ་བོ། །དེ་ནས་སའི་ལྷ་མོ་སྟ་གོན་དུ་གནས་པ་ས་བསླང་བའི་སྐབས་བཞིན་དུ་བྱའོ། །དེ་ནས་བ་བྱུང་དང་། དྲི་བཟང་སྦྱར་བའི་ཆུ་དཀྱིལ་འཁོར་གྱི་དབུས་སུ་བླུགས་པ་དབང་ལྡན་ནས་གཡས་སྐོར་དུ་བྱུག་ཅིང་། ཨོཾ་མེ་དི་ནཱི་བཛྲཱི་བྷ་བ་ཧཱུྃ། ཞེས་བརྗོད་པས། རྡོ་རྗེའི་ས་གཞིར་བསམ། ཡང་ཁོར་ཡུག་ཀུན་དུ་བྱུག་ཅིང་། ཨོཾ་བཛྲ་རཀྵ་རཀྵ་ཧཱུྃ་ཧཱུྃ་ཧཱུྃ་ཕཊ་སྭཱ་ཧཱ། ཞེས་བརྗོད་པས་སྲུང་བའི་འཁོར་ལོ་རྫོགས་པར་བསྐྱེད། དབུས་སུ་གྲུ་བཞིར་བྱུག་ཅིང་། ཨོཾ་བྷྲཱུྃ་བི་མཱ་ན་གཱ་ར་ཀཱུ་ཊཱ་ཧཱུྃ། ཞེས་བརྗོད་པས་རིན་པོ་ཆེའི་གཞལ་ཡས་ཁང་གྲུབ་ཞི་པ། སྒོ་བཞི་པ། མཚན་ཉིད་ཡོངས་སུ་རྫོགས་པར་བསྐྱེད་ནས། ལྷའི་གནས་སུ་དྲིའི་ཐིག་ལེ་མེ་ཏོག་གི་ཚོམ་བུ་ཅུང་ཟད་རེ་བཀོད་པ་དང་བཅས་པ་སོ་སོའི་གདན་དུ་བསྐྱེད་ལ། ཨོཾ་ཏཱྃ་བཛྲ་ཏཱ་རཱ་ན་མཿས་དབུས་སུ་མེ་ཏོག་ཚོམ་བུ་བཀོད་པ་སྒྲོལ་མ་དང་། ཨོཾ་ཨཱཿཨ་མོ་གྷ་སིདྡྷི་ན་མཿས་དེ་ཉིད་དུ་ཚོམ་བུ་གཅིག་བསྣན་པ་དོན་ཡོད་གྲུབ་པར་བསྐྱེད། དེ་ནས་ཤར་ནས་གཡས་སྐོར་གྱི་རིམ་པས། ཨོཾ་ཨོཾ་བཻ་རོ་ཙ་ན་ན་མཿས་རྣམ་པར་སྣང་མཛད་དང་། ཨོཾ་ཏྲཱྃ་རཏྣ་སཾ་བྷ་ཝ་ན་མཿས་རིན་ཆེན་འབྱུང་ལྡན་དང་། ཨོཾ་ཧྲཱིཿཨ་མི་ཏཱ་བྷ་ན་མཿས་འོད་དཔག་མེད། ཨོཾ་ཧཱུྃ་ཨཀྵོ་བྷྱ་ན་མཿས་མི་བསྐྱོད་པ་དང་། ཡང་ཤར་ལྷོ་ནས་རིམ་པས། ཨོཾ་ལྃ་ལོ་ཙ་ནི་ན་མཿས་སྤྱན་མ་དང་། ཨོཾ་ཏཱཾ་རཏྣ་ཏཱ་ར་ན་མཿས་རིན་ཆེན་སྒྲོལ་མ་དང་། ཨོཾ་པྃ་པཎྜ་ར་བ་སི་ནཱི་ན་མཿས་གོས་དཀར་མོ་དང་། ཨོཾ་མྃ་མཱ་མ་ཀཱི་ན་མཿས་མཱ་མ་ཀཱི་དང་། ཡང་ཕྱིའི་ཤར་ལྷོ་ནས་རིམ་པས། ཨོཾ་ཧཱུྃ་བཛྲ་དྷཱུ་པེ་ན་མཿས་བདུག་སྤོས་མ་དང་། ཨོཾ་ཏྲཱྃ་བཛྲ་པུཥྤེ་ན་མཿས་མེ་ཏོག་མ་དང་། ཨོཾ་ཧྲ